荆州偶作
作者：楊時
朝代：宋

paragraphs: 鄭公嵇阮流，野性本麋鹿。
平生傲羲皇，白首就羈束。
大寒客無氈，官冷飯不足。
顧予支離人，攘臂受餘粟。
江魚尾盈尺，飽食勝粱肉。
荆山富樵蘇，丈室有餘燠。
頑疏愧前哲，所得踰往躅。
談經追時好，俯仰負愧忸。
流光逝不反，愁鬢日改綠。
世道劫火燃，不燔乃良玉。
晚交定難恃，雲雨手翻覆。
官居真蘧廬，束擔聊託宿。
求田意雖鄙，此計正宜速。
歸尋谷口耕，勝賣成都卜。
坐想带經鋤，倚耒聽布穀。